**UKRATKO O PRIPREMI NACIONALNOG PROGRAMA ZAŠTITE PISANE BAŠTINE**

Damir Hasenay

Odsjek za informacijske znanosti

Filozofski fakultet

Sveučilište J. J. Strossmayera u Osijeku

dhasenay@ffos.hr

Razumijevajući važnost sustavnog i sveobuhvatnog pristupa zaštiti pisane baštine na nacionalnoj razini, Hrvatsko knjižnično vijeće pokrenulo je početkom 2014. inicijativu za izradu Nacionalnog programa zaštite pisane baštine (NPZPB). Krajem travnja 2014. Ministarstvo kulture RH imenuje koordinatora za izradu NPZPB, prof. dr. sc. Damira Hasenaya s Odsjeka za informacijske znanosti, Filozofskog fakulteta u Osijeku. Nakon ovog imenovanja pristupa se formiranju radne skupine koja je konačno i formalno imenovana u travnju ove godine. Radna skupina djeluje u sastavu: doc. dr. sc. Tinka Katić, knjižničarska savjetnica, pročelnica Hrvatskog zavoda za knjižničarstvo, Nacionalna i sveučilišna knjižnica u Zagrebu; doc. dr. sc. Maja Krtalić, voditeljica Odsjeka za informacijske znanosti, Filozofski fakultet Osijek; mr. art. Iva Gobić Vitolović, voditeljica Odjela za konzervaciju i restauraciju, Državni arhiv u Rijeci; mr. art. Andreja Dragojević, pročelnica Središnjeg laboratorija za konzervaciju i restauraciju, Hrvatski državni arhiv u Zagrebu; Sanja Serhatlić, konzervator-restaurator savjetnik, voditeljica Odsjeka za papir, Restauratorski odjel u Dubrovniku, Hrvatski restauratorski zavod; mr. art. Ana Radić Bizjak, voditeljica Odjela za zaštitu i digitalizaciju, Sveučilišna knjižnica u Splitu; izv. prof. dr. sc. Hrvoje stančić, predstojnik Katedre za arhivistiku i dokumentalistiku, Odsjek za informacijske i komunikacijske znanosti, Filozofski fakultet Zagreb. Na inicijalnome sastanku Radne skupine su postavljene osnovne smjernice njenoga rada te su definirane dionice u izradi prijedloga NPZPB. Osnovni cilj NPZPB je stvoriti sveobuhvatnu platformu na temelju koje će se ustrojiti učinkoviti sustav zašite pisane baštine na nacionalnoj razini. Pri tome u obzir treba uzeti sve specifičnosti koje proizlaze iz dosadašnjeg rada na ovoj problematici, ali i najnovija znanstvena i profesionalna dostignuća te primjere dobre prakse u svijetu. Iako nije definiran konačni rok za izradu prijedloga NPZPB, očekuje se da će do kraja ove godine biti definiran okvir iz kojeg će se moći pristupiti konkretnijim aktivnostima, ali i potaknuti inicijative unutar profesionalne zajednice (izrada strategija, konkretnih projekata, stručna savjetovanja i sl.).